b'\n_START_ARTICLE_\nTrasuojamoji kulka\n_START_PARAGRAPH_\nTrasuojamoji kulka (angl. tracer bullet; rus. \xd1\x82\xd1\x80\xd0\xb0\xd1\x81\xd1\x81\xd0\xb8\xd1\x80\xd1\x83\xd1\x8e\xd1\x89\xd0\xb0\xd1\x8f \xd0\xbf\xd1\x83\xd0\xbb\xd1\x8f)\xc2\xa0\xe2\x80\x93 kulka, kurios dugnelyje yra \xc4\xaftaisytas traseris. \xc5\xa0\xc5\xabvio metu traseris u\xc5\xbesidega, ir i\xc5\xa1l\xc4\x97kusi kulka palieka matom\xc4\x85 trajektorij\xc4\x85._NEWLINE_Traseris paprastai yra stiklinait\xc4\x97s pavidalo \xc4\xaftaisas, u\xc5\xbepildytas trasuojamuoju mi\xc5\xa1iniu. Mi\xc5\xa1in\xc4\xaf \xc5\xa1\xc5\xabvio metu u\xc5\xbedega \xc4\xafkaitusios parako dujos. Traseris dega labai ry\xc5\xa1kiai, tod\xc4\x97l \xc5\xa1aulys mato kulkos skryd\xc5\xbeio trajektorij\xc4\x85.\n_START_SECTION_\nIstorija\n_START_PARAGRAPH_\nIki i\xc5\xa1randant trasuojam\xc4\x85sias kulkas \xc5\xa1auliai savo ugn\xc4\xaf koreguodavo, steb\xc4\x97dami tokias kulk\xc5\xb3 pataikymo \xc5\xbeymes, kaip dulki\xc5\xb3 debes\xc4\x97liai, vandens purslai, judanti \xc5\xbeol\xc4\x97 ar \xc5\xa1akos ir pan. Ta\xc4\x8diau \xc5\xa1ios \xc5\xbeym\xc4\x97s prastai matomos._NEWLINE_XX a. prad\xc5\xbeioje buvo sukurtos kulkos, kurios pataikiusios blykstel\xc4\x97davo ar i\xc5\xa1mesdavo d\xc5\xabm\xc5\xb3 debes\xc4\x97l\xc4\xaf. \xc5\xa0oviniai su tokiomis kulkomis kur kas geriau tiko ugniai koreguoti. Ta\xc4\x8diau buvo nutarta, kad jos neatitiko Hagos konvencijos, reikalavusios u\xc5\xbedrausti sprogstam\xc4\x85sias kulkas Be to, tokie \xc5\xa1oviniai netiko \xc5\xa1audant \xc4\xaf orlaivius, nes nepataikiusios kulkos neplykstel\xc4\x97davo._NEWLINE_Tada buvo sukurtos d\xc5\xabmin\xc4\x97s trasuojamosios kulkos, kurios i\xc5\xa1\xc5\xa1autos palikdavo balt\xc4\x85 d\xc5\xabm\xc5\xb3 tras\xc4\x85. Ta\xc4\x8diau tokios kulkos irgi buvo neitin geros, nes d\xc5\xabmams generuoti jos sunaudodavo daug kulkos mas\xc4\x97s, d\xc4\x97l to \xc5\xa1i\xc5\xb3 kulk\xc5\xb3 balistin\xc4\x97s savyb\xc4\x97s gana ry\xc5\xa1kiai skyr\xc4\x97si nuo paprast\xc5\xb3 kulk\xc5\xb3 savybi\xc5\xb3._NEWLINE_1915\xc2\xa0m. D. Britanijos kariuomen\xc4\x97 \xc4\x97m\xc4\x97 naudoti trasuojamuosius .303 kalibro \xc5\xa1ovinius. 1917\xc2\xa0m. JAV \xc4\x97m\xc4\x97 naudoti trasuojamuosius .30-06 Springfield \xc5\xa1ovinius, pastarieji \xc5\xa1oviniai i\xc5\xa1siskirdavo pajuodintomis t\xc5\xabtel\xc4\x97mis._NEWLINE_Trasuojamieji \xc5\xa1oviniai pasirod\xc4\x97 efektyvi priemon\xc4\x97 prie\xc5\xa1 I Pasauliniame kare vokie\xc4\x8di\xc5\xb3 naudotus diri\xc5\xbeablius ir balionus. Diri\xc5\xbeabliai buvo naudojami steb\xc4\x97jimui ir kaip bombone\xc5\xa1iai. Paprastos kulkos juose palikdavo ma\xc5\xbeytes skylutes, o trasuojamosios kulkos gal\xc4\x97davo padegti j\xc5\xb3 viduje buvus\xc4\xaf vandenil\xc4\xaf ir taip sunaikinti orlaiv\xc4\xaf._NEWLINE__NEWLINE_Traseriai gali padegti ir kitus lengvai degias med\xc5\xbeiagas.\n_START_SECTION_\nKonstrukcija\n_START_PARAGRAPH_\nTrasuojam\xc5\xb3j\xc5\xb3 kulk\xc5\xb3 traseriai paprastai u\xc5\xbepildyti trasuojamuoju mi\xc5\xa1iniu magnio pagrindu, o spalv\xc4\x85 suteikia tam tikras priedas. JAV ir NATO \xc5\xa1ovini\xc5\xb3 traseriai paprastai nuda\xc5\xbeyti stroncio junginiais (nitratu, peroksidu ir pan.). Tokios kulkos palieka raudon\xc4\x85 tras\xc4\x85. Rusijos ir Kinijos traseriai b\xc5\xabna raudoni ar \xc5\xbeali (\xc5\xbeali\xc4\x85 spalv\xc4\x85 suteikia bario junginiai). Naudojami ir traseriai, kurie \xc5\xa1vyti infraraudonajame spektre, tad j\xc5\xb3 trasos matomos tik stebint naktinio matymo (infraraudonaisiais) \xc4\xaftaisais._NEWLINE_Trasuojamosios kulkos n\xc4\x97ra visi\xc5\xa1kai patikima nutaikymo priemon\xc4\x97, kadangi jos mase skiriasi nuo \xc4\xafprastini\xc5\xb3 kulk\xc5\xb3. \xc5\xa0audant dideliais nuotoliais, trasuojam\xc5\xb3j\xc5\xb3 kulk\xc5\xb3 trajektorija gana ry\xc5\xa1kiai nukrypsta nuo \xc4\xafprastini\xc5\xb3 kulk\xc5\xb3 trajektorijos, kadangi skryd\xc5\xbeio metu i\xc5\xa1dega trasuojamasis mi\xc5\xa1inys ir kei\xc4\x8diasi kulkos mas\xc4\x97. Tobulinant trasuojam\xc4\x85sias kulkas, \xc5\xa1is skirtumas ma\xc5\xbeinamas, ta\xc4\x8diau jo visi\xc5\xa1kai panaikinti ne\xc4\xafmanoma.'